बर'लेण्ड राज्यो दाबिग्रा सोमावसारारि हान्जाया फोथायना बुंथियो आइन आरो न्याय मिनिस्थ्रिया संबिजित नि दफा नं 370 (1) खौ बोखारना राजखान्थियारि लुबैनायखौ सुफुंबाय। थिग बिदिनो गोलाव बोसोरनिफ्राय दिन्दां जाना थानाय बर'लेण्ड जों लोगोसे गुबुन गुबुन हादोरसानि दाबिखौबो राजखान्थियारि गोसोजों अरायथा सुस्रांलांनो खावलायो। लोगोसेनो सोमावसारारि हान्जानि दैदेनगिरिया बुंङो गोदान राज्यो आरो मिरुआरि खुंथाइ हालाम सोरजिलांनो गंनै सदन फारियै राज्यो सभा आरो लक सभा याव बि जे पि नि सोद्रोमानि अन्जिमाया बारा। बबेखानि सोरजिनो गोसो जायोब्ला दाबिनाय जेंनाखौ सुस्रां लांनो हायो। नाथाय गुबै जाहोना जाबाय आगोलनि सोरखारनि बेबादि सोद्रोमा गैयामोन।